**Știi c-am fost puțin plecată?**

*Ina M.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Știi c-am fost puțin plecată

Pe un nor umplut cu vată?

Da, s-a întâmplat spre seară

Când privirea pe cer zboară,

Spre tărâmuri-ndepărtate

Cu gânduri prea exaltate…

Se făcea că am aripi

Subțirele, doi ciorapi

Îmi ieșeau de pe picioare

Când mă înălțam la soare…

Gândul mă ducea mai sus,

Bucurii ce s-au tot spus

Peste veacuri, au suflat

Peste frunte… s-au jucat

Cu părul ce-mi înflorea

În parfum de viorea.

Norii au intrat în joc

Și în razele de foc

Am simțit cum mă plesnesc

Aripi de vânt îngeresc,

Când călduț, în rotocoale,

Când mai rece, ca o boare

Din trecuta iarnă dusă

În uitarea nepătrunsă.

Am urcat, am coborât

Până când mi s-a urât

De joaca cea pastelată

De suflet imaginată…

Pe o creangă din copacul

De sub geam, îmi las oftatul

Și mai jos de el privirea

Aninată de-o narcisă.

M-am lăsat ușor cuprinsă

De-un fior de primăvară…

Ah, de abia aștept să doară

Mugurii umflați cu viață,

Să plesnească în speranță

De smarald și gingășie

Peste deal, munte, câmpie!